钦定古今图书集成/明伦汇编/宫闱典/第124卷 > 穀梁传 > 阍弑吴子馀祭
## 钦定古今图书集成/明伦汇编/宫闱典/第124卷 > 穀梁传 > 阍弑吴子馀祭

阍弑吴子馀祭？阍门者也，寺人也。不称名姓，阍不得
齐于人？不称其君，阍不得君其君也？《礼》，“君不使无耻，
不近刑人，不狎敌，不迩怨。贱人非所贵也，贵人非所
刑也，刑人非所近也。”举至贱而加之吴子，吴子近刑
人也。阍弑吴子馀祭？仇之也。

〈疏〉释曰：禀二仪之气，须五常之性备，然后为人。阍者，亏形绝嗣，无阴阳之会，故不复齐于人。以主门晨昏开闭谓之阍，以是奄竖之属，故又谓之寺人也。“不狎敌，不迩怨”者，言为人君之道，外不得狎敌，内不得近怨。何者？吴遏以狎敌蒙祸，馀祭以迩怨害身，故不可狎敌近怨也。“贱人非所贵”，谓卑贱之人，无高德者，不可卒贵。“贵人非所刑”，谓刑不上大夫，故不可刑之。“刑人非所近”，谓刑罪之人不可信近之。今吴子以奄人为阍，是近之也。举至贱而加之。吴子近刑人也。谓经书“阍弑吴子馀祭”者，讥其近刑人也。